Tribina 'Škola, mjesto po mjeri učenika'

Danas ću vam govoriti o modelu provođenja GOO u školskoj knjižnici

Školska knjižnica Oš Stjepana Ivičevića mjesto je gdje učenici stječu znanje, informacijsku pismenost, provode svoje slobodno vrijeme, ali isto tako godinama aktivno sudjeluju u izvannastavnoj aktivnosti (INA) 'Školi govorništva'.

Kako se sve ozbiljnije počelo govoriti o uvođenju GOO kao izbornog predmeta u školi,meni osobno je to bila prilika dugogodišnji rad 'formalizirati' u očima javnosti. Prošavši brojne formalne i neformalne edukacije uvidjela sam mogućnost upoznavanja učenika i učitelja škole sa određenim temama GOO-a kroz pilot projekt 'Građanski inkubator' (u suradnji s kolegom vjeroučiteljem) i INA 'Škola govorništva'. Ishod je tribina 'Škola, mjesto po mjeri učenika' za Dan škole.

**Projekt 'Građanski inkubator'** osmišljen je s ciljem uvođenja GOO-a u našu školu, što podrazumijeva odgoj i obrazovanje aktivnih građanki i građana. Projektom smo obuhvatili 10 nastavnih sati u 7. i 8. razredima (183 učenika), na temu identiteta, komunikacije, percepcije, predrasuda i stereotipa, demokracije/građanstva, sukoba, dječjih prava…

**Dobila sam dobru povratnu informaciju učenika pogotovu na onim satima gdje su se oni, koristeći se resursima knjižnice, bavili istraživačkim radom, samostalno uočavali probleme, prikazivali iste kroz igranje uloga i nudili rješenja.**

Paralelno, u **INA 'Škola govorništva'** sudjelovalo je 28 učenika 7. i 8. razreda. Njihov zadatak bio je proučiti probleme koje muče mlade. Kako bi se što bolje pripremili, uz pomoć školske pedagoginje proučavali smo

1. zakone o školstvu: Statut, Etički kodeks, Pravilnik o načinu i elementima vrednovanja (ocjenjivanje) te Kućni red.

2. Razmatrali smo: Kakvu školu žele naši učenici? Što sami učenici mogu napraviti kako bi poboljšali uvjete u nastavi, izvannastavnim aktivnostima, odnosima, te materijalnim uvjetima? Učenici su pokazali veliku želju za znanjem, istraživačkim radom, bili uporni i dosljedni u radu.

3. Kako bi dobili što mjerodavnije informacije o radu škole proveli smo i dvije ankete:

Anketa 'Međuvršnjačko nasilje' pokazala je da učenici o nasilju dobivaju informacije većinom od vršnjaka i medija. Kada se nasilje dogodi pomažu im roditelji, razrednici, stručna služba i vršnjaci. Za smanjenje međuvršnjačkog nasilja učenici su predložili volonterski rad i razgovor između žrtve i nasilnika, što je ishod održanih sati iz medijacije.

Anketa 'Škola po mjeri učenika'pokazala je da učenici relativno vole ići u školu (58%). Predavanje učitelja i upute za rad su jasne djelomično (77%), ali u školi uče stvari koje im nikada neće trebati (69%). Što se tiče ocjenjivanja pravedno je djelomično (73%), učitelji upućuju učenike kako poboljšati svoj rad (5%), pohvaljuju i potiču (27%).

4. Vrlo efektna scenografija i 5. crtani film 'Linija škole' po predlošku 'La Linea' bio je jedan od načina kojim su se kreativne učenice osmog razreda osvrnule na svakodnevne probleme u komunikaciji učenik/učitelj.

**Ishod rada je tribina 'Škola, mjesto po mjeri učenika'** na kojoj su se učenici na njima svojstven način kritički osvrnuli na svoju školu, ali i mogućnost obrazovanja za buduće aktivne građene.

**SUDIONICI:**

Ostvarila sam suradnju sa stručnim suradnicima šest osnovnih škola Makarskog primorja i Makarskom gimnazijom. Dogovorili smo načine pripreme učenika sudionika Tribine i organizirali izložbu plakata kojima su učenici predstavili svoje škole, ali gdje se i vidjelo što učenici vole i u čemu su uspješni u svojim školama.

**Tribinom smo pokušali odgovoriti na pitanja učenika:**

Volim li ići u školu i jesam li njome zadovoljan/a? Mogu li u školi naučiti kvalitetno komunicirati i surađivati s drugima? Cijeni li se u školi znanje i postignuće svakog pojedinog učenika? Provode li se jasna pravila i kakvo se ponašanje očekuje od učenika, učitelja i ostalih sudionika u školskom sustavu? Osjećaju li se svi učenici jednako vrijedni bez obzira na međusobne razlike?

Učenici su otvoreno progovorili o problemima u školstvu te istakli prednosti terenske nastave i izvannastavnih aktivnosti. Upravo kroz ovakve oblike nastave potvrđuje se potreba i mjesto školske knjižnice u nastavnom procesu. Samo reproduciranje frontalne nastave sve teže usvajaju.

***Ivo****, OŠ oca Perta Perice: „Pored klasične nastave, prakticira se i terenska nastava jer je zanimljiva i djelotvornija za rad učenika, a i tako se lakše uči.“*

***Lucija****, Gimnazija fra Andrije Kačića Miošića:“U srednjoj školi je većinom frontalni način nastave,ali ima profesora koji uvode promjene. Razlog frontalne nastave je slaba tehnička opremljenost, nedostatak sredstava, a pored toga često i volja samih profesora. Zanimljivost nastave ovisi o profesoru, predmetu, ali i samom učeniku kao i njegovom interesu za rad.“*

***Učenici OŠ 'Tučepi'*** *pokazali su rezultate rada svoje zadruge i istakli da je to zanimljiv način provođenja slobodnog vremena.*

**Uz pomoć** **gostiju**: Jelenka Medoš, pedagoginja, Iva Vukas, prof. povijesti i engleskog jezika, Anamarija Sočo, Mreža mladih Hrvatske, Martina Horvat, voditeljica GONG-ovog edukacijskog centra, Duje Prkut, voditelj GONG-ovog istraživačkog centra, Ana Pezo Babić iz ureda pravobraniteljice za djecu i Pavle Slaviček, savjetnik pravobraniteljice za djecu.

***Pavle Slaviček****, savjetnik pravobraniteljice za djecu:“ Mogli bi reći da je za organizaciju vremena mladih odgovorna gradska vlast, ali ja smatram da bi se djecu trebalo naučiti da sami organiziraju svoje vrijeme. Znači, da prvo nauče sami sebe organizirati i da onda škola i lokalna samouprava vide da su djeca zaslužila da im se ponudi nešto više.“*

Ovim projektom potaknuli smo i neke daljnje školske i međuškolske programe poput osnivanja *Mreže učeničkih vijeća Makarskog primorja* te pokretanja rada *Gradskog vijeća mladih* kao savjetodavnog tijela jedinica lokalne samouprave.

ORGANIZATORI….

Cilj nam je bio zainteresirati i informirati učenike i učitelje za Građanski odgoj i obrazovanje. Smatramo da smo odabirom gostiju i dobrom pripremom učenika uspjeli odgovoriti na brojna pitanja svakodnevnog života škole te potakli nove načine razmišljanja. Važno nam je bilo učenicima dati priliku i mogućnosti da sami izučavaju vještine i znanja koja će im pomoći u razvoju kritičkog mišljenja i osvještavanju svojih sposobnosti.

Učenici žele i voljni su biti aktivni sudionici nastave i života škole. Danas su dostupni brojni seminari formalnog i neformalnog obrazovanja gdje učitelji mogu usvojiti nove metode rada. Po mom iskustvu, potrebno je voditi računa prilikom pripreme nastavnog sata da je učenik aktivni sudionik nastavnog procesa. Na taj način učenici postaju samostalni, sigurni educirani aktivni građani koji se zalažu i ostvaruju boljitak zajednice. Njihova zajednica je njihova obitelj, njihova škola.

Hvala na pažnji!

Gordana Slaviček Zovko, prof. i dipl. knjižničar

Mentor i knjižničar u OŠ Stjepana Ivičevića, Makarska

Literatura:

1. Ured za udruge Vlade RH, Priručnik za nastavnike: *Znam, razmišljam, sudjelujem*, *pomoć u provedbi GOO*, Zagreb, 2013.
2. Zakoni o školstvu
3. UNICEF, *Priručnik za sigurno i poticajno okruženje u školama*, Zagreb, 2003-2005.
4. British Council, Projekt: *Aktivni građani*, Zagreb, 2013.
5. MZOŠ, Udžbenik za učenike: *Projekt građanin*, Zagreb, 1997.
6. Forum za slobodu odgoja, Zbirka nastavnih priprema iz medijacije: *Možemo to riješiti*!, Zagreb, 2013.
7. Forum za slobodu odgoja, Priručnik za nastavnike: *Antikorupcijsko obrazovanje u školama*, Zagreb, 2008.